Zagreb, 11. ožujka 2019.g.

**Z A P I S N I K**

sa **42. sjednice** Povjerenstva za odlučivanje o sukobu interesa održane dana 11. ožujka 2019. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Nataša Novaković.

Predsjedava: zamjenik predsjednice Povjerenstva za odlučivanje o sukobu interesa Davorin Ivanjek.

Zamjenik predsjednice Povjerenstva otvara sjednicu i predlaže usvajanje zapisnika sa 41. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Zamjenik predsjednice Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **M-40/19 na zahtjev dužnosnika DARINKA DUMBOVIĆA, zastupnika u Hrvatskom saboru i gradonačelnika Grada Petrinje,** iznosi predmet i navodi da je dužnosnik podnio zahtjev u kojem u bitnome navodi da Grad Petrinja namjerava pokrenuti postupak u svrhu prijema u službenički odnos na radno mjesto čelnika upravnih tijela sukladno odredbama Zakona o službenicima i namještenicima u lokalnoj i područnoj (regionalnoj) samoupravi. Temeljem ZOS-a natječaj raspisuje i odluku o prijemu u lokalnu službu na radno mjesto pročelnika/ce donosi gradonačelnik. Dužnosnik nadalje navodi da, obzirom na načelo dostupnosti javne službe pod jednakim uvjetima, moguće je da se u postupku javnog natječaja prijavi osoba koja se temeljem članka 4. stavka 5. ZSSI-a smatra povezanom osobom s izvršnim čelnikom u jedinici lokalne samouprave, u ovom slučaju s njim osobno. Slijedom navedenog, dužnosnik postavlja pitanje je li mu, kao gradonačelniku Grada Petrinje, izvršnom čelniku jedinice lokalne samouprave i dužnosniku u smislu ZSSI-a, dopušteno u potencijalnoj situaciji donijeti i potpisati odluku o imenovanju na radno mjesto čelnika upravnog tijela za povezanu osobu iz članka 4. stavka 5. ZSSI-a u slučaju da ista bude od strane ovlaštenog tijela (Povjerenstvo za provedbu natječaja za imenovanje čelnika upravnih tijela) predložena za imenovanje. Dužnosnik traži mišljenje na koji način razriješiti situaciju potencijalnog sukoba interesa u konkretnom slučaju.

 Izvjestiteljica predlaže da se donese mišljenje da osoba koja se smatra povezanom s dužnosnikom može sudjelovati u natječaju za zapošljavanje kojeg će provesti Grad Petrinja u svrhu prijema u službenički odnos na radno mjesto čelnika upravnih tijela (pročelnik/ca). Dužnosnik je dužan izuzeti se od svakog, pa i posrednog sudjelovanja u provođenju tog natječaja i donošenja odluke. Navedenu okolnost potrebno je deklarirati Gradskom vijeću Grada Petrinje i građanima Grada Petrinje putem internetske stranice. U slučaju odabira povezane osobe za predmetno radno mjesto, upućuje se na isti način deklarirati vrstu povezanosti gradonačelnika i osobe povezane s njim. Okolnost povezanosti ne smije biti prednost pri zapošljavanju u odnosu na druge potencijalne kandidate te u slučaju da dva ili više kandidata imaju iste ili u bitnim elementima slične reference, drugi kandidat trebao bi imati prednost zasnivanja radnog odnosa u odnosu na osobu povezanu s dužnosnikom.

 Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-41/19, na zahtjev dužnosnika STJEŠANA IVOŠA, općinskog načelnika općine Martinska Ves** iznosi predmet i navodi da je dužnosnik podnio zahtjev u kojem navodi da na području Općine Martinska Ves djeluje Osnovna škola Braća Radić čiji osnivač je Sisačko-moslavačka županija. Dužnosnik od Povjerenstva traži mišljenje može li kao predstavnik osnivača biti član školskog odbora navedene ustanove.

Izvjestiteljica predlaže da se donese mišljenje da na temelju članka 14. stavaka 1. i 2. ZSSI-a dužnosnik ne može istovremeno uz obnašanje navedene dužnosti biti član Školskog odbora Osnovne škole Braća Radić, s obzirom da navedena ustanova nije utvrđena kao ustanova od posebnog državnog interesa niti od posebnog interesa za jedinicu lokalne, odnosno područne (regionalne) samouprave.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-42/19, na zahtjev dužnosnika NIKOLE HORVATA, općinskog načelnnika Općine Lipovljani,** iznosi predmet i navodi da je dužnosnik podnio zahtjev u kojem navodi da se planira 11. svibnja 2019. ženiti i s obzirom da se mladence tradicionalno daruje u novcu, stvarima i slično da li se odredbe članka 11. ZSSI-a primjenjuju i na vjenčanje. Također, dužnosnik pita da li se novac dobiven kao vjenčani dar treba prijaviti Povjerenstvu s obzirom da će vjerojatno većinu dobivenog novca potrošiti na plaćanje troškova svadbe te eventualno ako nešto ostane i za kućanski namještaj. Nadalje dužnosnik pita smije li se prijaviti na program subvencioniranih stambenih kredita APN-a radi rješavanja stambenog pitanja nakon vjenčanja, s obzirom da u svojem vlasništvu nema nekretninu.

Izvjestiteljica predlaže da se donese mišljenje da dužnosnik može kao privatna osoba primati darove na svom vjenčanju te se u tom slučaju na dužnosnika ne primjenjuju odredbe stavaka 3. i 4. članka 11. ZSSI-a, jer se na temelju stavka 2. citiranog članka, darovima u smislu toga Zakona ne smatraju uobičajeni darovi između članova obitelji, rodbine i prijatelja. Novac primljen kao dar za vjenčanje, u iznosu u kojem će ga dužnosnik i njegova buduća supruga zadržati, smatra se novčanom štednjom te je istu dužnosnik dužan prijaviti u Izvješću o imovinskom stanju, ukoliko ista premašuje jednogodišnji iznos neto prihoda dužnosnika sukladno članku 8. stavku 7. podstavku 5. ZSSI-a i to istekom godine u kojoj je novac primljen. Isto tako dužnosnik je sukladno članku 8. stavku 7. i 8. ZSSI-a, dužan prijaviti podatke o pokretninama veće vrijednosti, a koje je on osobno i članovi njegove obitelji (bračni i izvanbračni drug i malodobna djeca) stekli tijekom obnašanja mandata (dakle i kao vjenčani dar) s tim da se pod pokretninama podrazumijevaju pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta te pokretnine koje se upisuju u javne registre bez obzira na njihovu vrijednost.

Nadalje dužnosnik se može kao privatna osoba, prijaviti na program subvencioniranja stambenih kredita Agenciji za pravni promet i posredovanje nekretninama te ostvariti pravo na subvencioniranje stambenog kredita pod uvjetima i na način kao i drugi prijavljeni građani, sve u skladu sa odredbama Zakona o subvencioniranju stambenih kredita te pod uvjetom da su sredstva, koja su osigurana u državnom proračunu za navedenu svrhu, dostatna za subvencioniranje svih uredno zaprimljenih zahtjeva koji ispunjavaju uvjete za subvencioniranje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **M-43/19, na zahtjev rukovodeće državne službenice INES PAVLAČIĆ, predstojnice Ureda državne uprave u Karlovačkoj županiji** iznosi predmet i navodi da u zahtjevu podnositeljica u bitnome navodi da je povodom obnašanja dužnosti predstojnice Ureda državne uprave u Karlovačkoj županiji zaprimila poziv od Obrtničke komore u Karlovačkoj županiji za sudjelovanje na međunarodnom obrtničkom sajmu te da se radi o stručnom putovanju na kojem će biti predstavljene inovacije iz područja poduzetništva i obrta, a što bi obzirom na upravno područje gospodarstva bilo korisno i za državne službenike navedenog Ureda. Podnositeljica ističe da bi trošak putovanja bio sufinanciran od Obrtničke komore u Karlovačkoj županiji, a dnevnice bi bile isplaćene iz sredstava Ureda državne uprave u Karlovačkoj županiji. Podnositeljica traži mišljenje Povjerenstva može li kao predstojnica Ureda državne uprave u Karlovačkoj županiji sudjelovati na navedenoj manifestaciji uz napomenu da je navedeno državne tijelo prethodno surađivalo s Obrtničkom komorom te da se državni službenici u službenom postupanju rukovode odredbama Zakona o općem upravnom postupku, drugih zakona i propisa te sukladno uputama i mišljenjima pod nadležnih središnjih tijela državne uprave (ministarstava). Zahtjevu prileži Poziv Obrtničke komore u Karlovačkoj županiji upućen predstojnici Ureda državne uprave u Karlovačkoj županiji za posjet Međunarodnom obrtničkom sajmu IHM u Muenchenu od 14. do 16. ožujka 2019.g. kojim se predlaže pridruživanje predstavnicima Obrtničke komore koji će putovati na istu manifestaciju.

Izvjestitelj predlaže da se donese mišljenje da obzirom da se na rukovodeće državne službenike primjenjuju odredbe ZSSI-a isključivo u pogledu obveza pravilne i potpune popune i podnošenja izvješća o imovinskom stanju, provjere podataka iz podnesenih izvješća kao i izricanja sankcije za utvrđene propuste iz navedenih zakonskih odredbi, na Ines Pavlačić, predstojnicu Ureda državne uprave u Karlovačkoj županiji u odnosu na dopuštenost sufinanciranja putovanja od strane udruženja obrtnika radi sudjelovanja na međunarodnoj manifestaciji te na sudjelovanje na istoj, ne primjenjuju se odredbe ZSSI-a. Zakon o državnim službenicima sadrži odredbe o odbijanju ponuđenih darova te sukobu interesa državnih službenika, dok Etički kodeks državnih službenika propisuje etička načela na temelju kojih postupaju državni službenici te je za primjenu navedenog Zakona nadležno Ministarstvo uprave, a za davanje mišljenja o sadržaju i načinu primjene Etičkog kodeksa državnih službenika nadležno je Etičko povjerenstvo, pa se stoga upućuje podnositeljica da se za tumačenje dopuštenosti plaćanja troškova puta i sudjelovanje na manifestaciji obrati Ministarstvu uprave te Etičkom povjerenstvu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Zamjenik predsjednice Povjerenstva:**

**Majda Uzelac, dipl.iur. Davorin Ivanjek ,dipl.iur.**